Fjell-saken

Fjell-saken var en drapssak på tettstedet Kilebygda i februar 1990. Gårdbruker og Sp-politiker Olav Martinius Fjeld ble funnet drept i sitt hjem, og en senere obduksjon viste at den avdøde hadde blitt drept i 18-tiden, lørdag 10. januar. Den da 39 år gamle Åge Vidar Fjell, som var nærmeste nabo til offer ble siktet for drapet. Da drapsdommen mot ham falt, 10. september 1990, hadde Åge Vidar Fjell i flere avhør både nektet og tilstått drapet.


== Etterforskning ==
Etterforskningen av drapet var meget kort, og Fjell kom veldig fort i politiets søkelys. Få tips om saken kom inn, men ett av disse handlet om at fire ungdommer hadde blitt stoppet av en person som ble beskrevet som «gal», bare én kilometer unna åstedet. Knut Erling Strand forklarte også til politiet at han, sammen med en kamerat, hadde sett en mørkhåret mann, som var omtrent 1,80 meter høy, som hadde gått ut av en parkert Volvo, og som siktet på dem med enn hagle; tipset ble ikke fulgt opp av politiet, og ble ikke lagt frem for retten. En annen opplysning som politiet fikk, men som sammen med tipset om haglemannen, ble holdt tilbake for retten, var et tips om en mann på en lunchbar som flere ganger hadde sagt «Det var et jævla blodbad», få timer etter at drapet hadde blitt kjent.Det ble også funnet spinnespor fra en bil under snøen, like ved Fjelds hus, men dette ble i politirapporten beskrevet som spor fra en politibil. Det skal ikke ha snødd den dagen drapet ble begått, men det snødde da politiet fant den avdøde, 13. februar.


== Tilståelser ==
Åge Vidar Fjell ga også svært sprikende forklaringer om selve drapshandlingen. Ved ett tilfelle forklarte han at han hadde stjålet et haglgevær, og at han gikk over til Fjeld for å skremme ham. Han fortalte politiet at han snublet i hagla inne i hytta, og at han traff Fjeld i hodet med ett skudd. Deretter sa han at han gjemte våpenet i muren på huset sitt.
I en annen tilståelse tre uker senere fortalte han at han befant seg i Fjelds hus da denne kom hjem. Han forklarte at han fant våpen i huset til Fjeld og ventet på ham i soverommet i andre etasje. Da Fjeld kom inn på rommet, skal han ha slått ham i hodet. Da Fjeld deretter skal ha gått ned på kjøkkenet, skal mannen ifølge egen forklaring ha skutt ham i hodet ved et uhell.
I avhør forklarte han så at han tilintetgjorde våpenet etter drapshandlingen. Det skal ha skjedd ved bruk av vinkelsliper og smergelskive. Vinkelsliperen skal ha blitt brukt til metallet på våpenet, samt hylsen, mens smergelskiven skal ha blitt brukt til å ødelegge geværkolben. Våpenet ble aldri funnet.

Jeg lå i senga mi. Så hørte jeg et skudd. Etterpå hørte jeg en bil som kjørte av sted.


== Dom ==
Onsdag 19. september 1990, kl. 11:45, fant Agder lagmannsrett Åge Vidar Fjell skyldig i forsettlig drap på Olav Martinius Fjeld. Fjells forsvarer, advokat Olav Hestenes, vant ikke frem med at bevisene mot hans klient var for tynne, og at 38-åringen på grunn av sin lave IQ på 56 ikke var strafferettslig tilregnelig.Torsdag 20. september ble Åge Vidar Fjell dømt til sju års fengsel og inntil ti års sikring for drapet. Han hevdet han var uskyldig.
Mannen har i dag sonet ferdig dommen, men bor fortsatt i en bolig med tilsyn. Fjell har ifølge sakkyndige en IQ på 56 (noe som også var kjent den gangen han ble dømt), noe som gjør Fjell psykisk utviklingshemmet i strafferettslig forstand.


== Mulig justismord ==
Fjell-saken fikk ny aktualitet da det ble kjent at privatetterforsker Tore Sandberg (som fikk gjenopptatt saken mot uskyldig dømte Fritz Moen) hadde begynt å undersøke den sammen med advokat Johnny Sveen, betalt av Se og Hør og PROFF. Selve tilstålses- og avhøringsprosessen får hard kritikk av de uavhengige granskerne, siden Fjell skal ha sittet i avhør i omtrent 60 timer uten advokat, hjelpeverge e.l. tilstede. Dette var ikke ulovlig praksis i 1990, men ville etter dagens praksis ha vært stridig mot norsk lov. Det ble i oktober 2008 kjent at saken skulle gjenopptas.Ellers pekes det også på at det ble funnet et fotavtrykk i en blodpøl på åstedet, men politiet skal aldri ha klart å knytte dette til Fjell, uttalte Tore Sandberg i et intervju.


== Saken gjenopptas ==
23. oktober 2008 bestemte Kommisjonen for gjenopptakelse av straffesaker at saken skal tas opp igjen, og uttalte i den forbindelse at den kan være et justismord. Statsadvokaten bestemte i august 2009 å innstille på at Åge Vidar Fjell var psykisk utviklingshemmet på mordtidspunktet, og således ikke var strafferettslig tilregnelig. Riksadvokaten innstilte på at Fjell frifinnes uten ny hovedforhandling. Fjell får dermed medhold i at han aldri skulle vært dømt i 1990. Oslo tingrett besluttet i april 2011 at Fjell skulle få 10 millioner kroner i oppreisning, og rettet samtidig sterk kritikk til politiets etterforskning, blant annet fordi han ble avhørt 17 ganger uten forsvarer tilstede.


== Referanser ==


== Eksterne lenker ==
Nettavisen: Kan være uskyldig i nabodrap (28. august 2002)
Nettavisen: – Tilbakestående tilstår lettere falskt (30. august 2002)
Telemarkavisa: Fant nytt justismord (23. januar 2007)
NRK Telemark: – Nok et justismord (23. januar 2007)
NRK Telemark: Noen kjenner sannheten (24. januar 2007)
Aftenposten: Meddommer støtter Sandberg (26. januar 2007)
Aftenposten: Så mann med hagle (26. januar 2007)